Vrou sit lank ná moord op manMapula Florah Manaka (40) is 20 jaar tronkstraf vir die moord op haar man opgelê. (Foto: SA Polisie) ŉ Vrou van Limpopo wat haar man laat vermoor en dit soos ŉ huisrooftog wou laat lyk het, is in die hooggeregshof in Polokwane tot 27 jaar tronkstraf gevonnis. Archie Manaka (43), ŉ IT-spesialis van die stad, is op 8 April 2020 in die egpaar se huis in Moletjie, in die Sesehgo-omgewing, oorrompel en verskeie kere met ŉ skerp voorwerp gesteek. Lt.kol. Mamphaswa Seabi, polisiewoordvoerder, sê met die polisie se aankoms ná die sogenaamde aanval, het Mapula Florah Manaka (40) aangevoer dat drie onbekende verdagtes die huis binnegekom en haar man aangeval het. Hulle het geld en ŉ skootrekenaar gebuit en toe van die toneel gevlug. ŉ Spesiale taakspan is op die been gebring om na die verdagtes te soek en enkele maande ná die voorval is Agrinate Makhubela (27), Mapula se kêrel, en nog ŉ 30-jarige verdagte in hegtenis geneem. Sers. Noko Mashitisho, die ondersoekbeampte in die saak, het die beskuldigdes se borgtogaansoeke suksesvol teengestaan en hulle was sedertdien in aanhouding. Die derde verdagte is nou ŉ staatsgetuie, terwyl die saak teen Makhubela voortduur. Sers. Noko Mashitisho, die ondersoekbeampte in die saak. (Foto: SA Polisie) Mapula Manaka is die afgelope week 20 jaar tronkstraf opgelê vir die moord op haar man en nog sewe jaar vir sameswering om moord te pleeg. Die vonnisse sal gelyklopend uitgedien word, wat beteken die weduwee is tronkstraf van effektief 20 jaar opgelê. Lt.genl. Thembi Hadebe, provinsiale polisiehoof, het die ondersoekbeampte en die taakspan wat saam met hom aan die saak gewerk het, vir hul ondersoekwerk geloof.